b"\n_START_ARTICLE_\nComuna Breasta, Dolj\n_START_SECTION_\nRelieful\n_START_PARAGRAPH_\nTeritoriul comunei Breasta este dispus \xc3\xaen zona sudic\xc4\x83 a podi\xc8\x99ului Getic, \xc3\xaen C\xc3\xa2mpia Colinar\xc4\x83 a B\xc4\x83l\xc4\x83ci\xc8\x9bei, localizat\xc4\x83 la vest de Jiu. Relieful apare sub form\xc4\x83 de c\xc3\xa2mpuri prelungi \xc8\x99i largi \xc3\xaentre m\xc4\x83nunchiurile de v\xc4\x83i tributare Jiului, care sunt orientate \xc3\xaen direc\xc8\x9bia NV-SE \xc8\x99i V-E._NEWLINE_Partea de N-E a teritoriului este str\xc4\x83b\xc4\x83tut\xc4\x83 de p\xc3\xa2r\xc3\xa2ul Rasnic, afluent al Jiului, iar, \xc3\xaen partea central\xc4\x83, de p\xc3\xa2r\xc3\xa2ul Breasta, afluent al Rasnicului. Albiile acestora sunt \xc3\xaen general largi \xc8\x99i \xc3\xaenalte, oferind condi\xc8\x9bii favorabile dezvolt\xc4\x83rii localit\xc4\x83\xc8\x9bilor din jur. Pe v\xc4\x83ile mai largi apar luncile \xc8\x99i terasele inferioare aluvionare alc\xc4\x83tuite din depozite de pietri\xc8\x99uri \xc8\x99i nisipuri._NEWLINE_\xc3\x8en general, relieful de c\xc3\xa2mpie colinar\xc4\x83 este unul de acumulare lacustr\xc4\x83, format din prundi\xc8\x99uri, nisipuri \xc8\x99i cuverturi groase de luturi. \xc3\x8en lungul v\xc4\x83ilor apar soluri aluvionare \xc8\x99i soluri brune, favorabile dezvolt\xc4\x83rii culturilor agricole mari. Astfel, prin terasarea pantelor au fost \xc3\xaenlocuite fostele p\xc4\x83\xc8\x99uni neproductive cu suprafe\xc8\x9be viticole \xc3\xaentinse (155 ha) \xc8\x99i pomicole (64 ha). \xc3\x8en afar\xc4\x83 de acestea, pe teritoriul comunei mai apar zone \xc3\xaemp\xc4\x83durite (567 ha), ce contribuie la formarea topoclimatului local._NEWLINE_Solul aluvionar din zona de lunc\xc4\x83 \xc8\x99i de pe terasele inferioare este favorabil dezvolt\xc4\x83rii culturilor legumicole, at\xc3\xa2t pentru consumul propriu din comun\xc4\x83, c\xc3\xa2t \xc8\x99i pentru aprovizionarea zilnic\xc4\x83 a pie\xc8\x9belor alimentare din Craiova._NEWLINE_A\xc8\x99ezarea \xc3\xaen teritoriu, \xc3\xaen cadrul c\xc3\xa2mpiei colineare, relieful larg ondulat, solul \xc8\x99i clima asigur\xc4\x83 condi\xc8\x9bii favorabile dezvolt\xc4\x83rii satelor, \xc3\xaen special a satelor Breasta, Ro\xc8\x99ieni, Valea Lungului \xc8\x99i Obedin, precum \xc8\x99i men\xc8\x9binerea la m\xc4\x83rimea actual\xc4\x83 a satelor Cotu \xc8\x99i Crovna._NEWLINE_Comuna se \xc3\xaenscrie \xc3\xaen zona de produc\xc8\x9bie agricol\xc4\x83 de culturi mari \xc8\x99i viti-pomicole, al\xc4\x83turi de care se afl\xc4\x83 \xc8\x99i produc\xc8\x9bia animalier\xc4\x83 pentru consum propriu \xc8\x99i pentru aprovizionarea cu lapte \xc8\x99i produse lactate a municipiului Craiova.\n_START_SECTION_\nClima\n_START_PARAGRAPH_\nDin punct de vedere climatic, comuna se \xc3\xaencadreaz\xc4\x83 \xc3\xaentr-o zon\xc4\x83 cu climat temperat-continental, caracterizat printr-o temperatur\xc4\x83 medie anual\xc4\x83 de cca. 10' C, o temperatur\xc4\x83 maxim\xc4\x83 absolut\xc4\x83 de 40' C \xc8\x99i o temperatur\xc4\x83 minim\xc4\x83 de -30' C. Primul \xc3\xaenghe\xc8\x9b apare dup\xc4\x83 25 octombrie, iar ultimul \xc3\xaen prima decad\xc4\x83 a lunii aprilie, intervalul de timp f\xc4\x83r\xc4\x83 \xc3\xaenghe\xc8\x9b fiind astfel de 200 de zile pe an. Cantitatea medie de precipita\xc8\x9bii este de 600\xc2\xa0mm|an._NEWLINE_V\xc3\xa2nturile dominante au direc\xc8\x9bia E-V, schimb\xc4\x83rile generale ale atmosferei de la un anotimp la altul fiind clar reflectate de modific\xc4\x83rile frecven\xc8\x9bei v\xc3\xa2nturilor pe anumite direc\xc8\x9bii. Astfel, \xc8\x99i la Craiova, frecven\xc8\x9ba v\xc3\xa2nturilor dinspre Vest este mai mare \xc3\xaen prima jum\xc4\x83tate a anului, fiind de cca 21%, mai ales prim\xc4\x83vara, \xc8\x99i de aproximativ 15% \xc3\xaen a doua jum\xc4\x83tate a anului. Dac\xc4\x83 \xc3\xaen ansamblu v\xc3\xa2nturile dinspre est au o frecven\xc8\x9b\xc4\x83 ridicat\xc4\x83 tot timpul anului, \xc3\xaen timpul verii are loc, totu\xc8\x99i, o diminuare general\xc4\x83, \xc3\xaen medie cu 10% \xc3\xaen Craiova._NEWLINE_V\xc3\xa2nturile predominante sunt cele din sud-vest (Cosava - un v\xc3\xa2nt rece \xc8\x99i uscat, cu putere distructiv\xc4\x83 foarte mare \xc8\x99i Austrul - un v\xc3\xa2nt uscat, iarna fiind \xc3\xaenso\xc8\x9bit de ger, iar vara de caldur\xc4\x83 \xc3\xaen\xc4\x83bu\xc8\x99itoare \xc8\x99i de secet\xc4\x83) \xc8\x99i din est, specific iernii (Criv\xc4\x83\xc8\x9bul - v\xc3\xa2nt rece \xc8\x99i uscat, foarte violent).\n_START_SECTION_\nRe\xc8\x9beaua hidrografic\xc4\x83\n_START_PARAGRAPH_\nRe\xc8\x9beaua hidrografic\xc4\x83 de pe teritoriul comunei Breasta este relativ s\xc4\x83rac\xc4\x83. \xc3\x8en afara r\xc3\xa2ului Jiu, care doar m\xc4\x83rgine\xc8\x99te teritoriul comunei spre est, este reprezentat\xc4\x83 de r\xc3\xa2ul Raznic, care \xc3\xae\xc8\x99i adun\xc4\x83 apele din zona limitrof\xc4\x83 a jude\xc8\x9belor Mehedin\xc8\x9bi \xc8\x99i Dolj, dreneaz\xc4\x83 valea de la Busu-Grece\xc8\x99ti-Raznic-Breasta \xc8\x99i se vars\xc4\x83 \xc3\xaen Jiu la \xe2\x80\x9dBiserica p\xc4\x83r\xc4\x83sit\xc4\x83\xe2\x80\x9d, sub dealul Nicodin._NEWLINE_Pe partea dreapt\xc4\x83 prime\xc8\x99te p\xc3\xa2raiele Brabova, cu Urdini\xc8\x9ba \xc8\x99i Mere\xc8\x9bel de pe valea Gogo\xc8\x99u-Sopot. Debitul este \xc3\xaen general redus, dar, \xc3\xaen timpul ploilor abundente \xc8\x99i \xc3\xaen perioada topirii z\xc4\x83pezii, se \xc3\xaenregistreaz\xc4\x83 debite ridicate care pot produce inunda\xc8\x9bii \xc3\xaen p\xc4\x83r\xc8\x9bile joase ale localit\xc4\x83\xc8\x9bilor Valea Lungului \xc8\x99i Breasta._NEWLINE_P\xc3\xa2r\xc3\xa2ul Brestuica dreneaz\xc4\x83 valea Roboda, cobor\xc3\xa2nd de la F\xc4\x83get spre Ro\xc8\x99ieni \xc8\x99i Breasta, adun\xc3\xa2ndu-\xc8\x99i apele de la izvoarele de la poalele dealurilor Soci, Dosul Sandei \xc8\x99i Stanciulea. \xc3\x8en urma ploilor se formeaz\xc4\x83 toren\xc8\x9bi ce \xc3\xaei sporesc debitul f\xc4\x83r\xc4\x83 \xc3\xaens\xc4\x83 a prezenta pericol pentru culturi sau gospod\xc4\x83rii. Se vars\xc4\x83 \xc3\xaen Raznic \xc3\xaen punctul Rudari._NEWLINE_P\xc3\xa2nza freatic\xc4\x83 se afl\xc4\x83 la ad\xc3\xa2ncimi variabile, \xc3\xaen func\xc8\x9bie de zonele unde se foreaz\xc4\x83. Apa freatic\xc4\x83 este, de regul\xc4\x83, potabil\xc4\x83 \xc8\x99i se \xc3\xaentrebuin\xc8\x9beaz\xc4\x83 \xc3\xaen gospod\xc4\x83rii. \xc3\x8en ultimii ani s-au forat la mari ad\xc3\xa2ncimi \xc8\x99i s-a realizat o re\xc8\x9bea public\xc4\x83 de alimentare cu ap\xc4\x83 a localit\xc4\x83\xc8\x9bii de re\xc8\x99edin\xc8\x9b\xc4\x83 a comunei._NEWLINE_Privind calamit\xc4\x83\xc8\x9bile natural, se \xc3\xaentampl\xc4\x83 ca uneori, prim\xc4\x83vara, Jiul s\xc4\x83-\xc8\x99i reverse apele prin m\xc4\x83rirea debitului de ap\xc4\x83 \xc3\xaen lunca Brestei \xc8\x99i astfel s\xc4\x83 produc\xc4\x83 pagube la culturile de toamn\xc4\x83. Cea mai mare inunda\xc8\x9bie s-a produs acum 42 de ani, c\xc3\xa2nd \xc3\xaentreaga lunc\xc4\x83 a fost inundat\xc4\x83._NEWLINE_Cele mai mari secete au fost cunoscute \xc3\xaen anii 1945 \xc8\x99i 1947, iar cele mai grele ierni au fost semnalate la confluen\xc8\x9ba anilor 1928-1929 \xc8\x99i 1941-1942.\n_START_SECTION_\nFauna \xc8\x99i flora\n_START_PARAGRAPH_\nP\xc4\x83durile ocup\xc4\x83 suprafe\xc8\x9be restr\xc3\xa2nse \xc8\x99i sunt dispersate \xc3\xaen teritoriu. Ele se g\xc4\x83sesc \xc3\xaen urm\xc4\x83toarele locuri: Crivina, M\xc4\x83n\xc4\x83stire, Valea Radului, Elian, F\xc4\x83get \xc8\x99i Pini. Arborii care se \xc3\xaent\xc3\xa2lnesc cu prec\xc4\x83dere sunt garni\xc8\x9ba, cerul \xc8\x99i ulmul, \xc3\xaens\xc4\x83 \xc3\xae\xc8\x99i fac loc \xc8\x99i arbu\xc8\x99ti ca porumbarul, m\xc4\x83ce\xc8\x99ul, p\xc4\x83ducelul \xc8\x99i chiar p\xc4\x83rul s\xc4\x83lbatic.\n_START_SECTION_\nCulturile agricole\n_START_PARAGRAPH_\nCele \xc8\x99apte sate sunt situate aproximativ \xc3\xaen zona central\xc4\x83 a comunei. Conform planului \xc8\x99i registrului cadastral, suprafa\xc8\x9ba teritoriului administrativ este \xc3\xaemp\xc4\x83r\xc8\x9bit\xc4\x83 pe categorii de folosin\xc8\x9b\xc4\x83 astfel:\n_START_SECTION_\nTipuri de soluri\n_START_PARAGRAPH_\nPrincipalele tipuri de sol ale comunei sunt: solul aluvional ce se \xc3\xaentinde de pe malul drept al Jiului \xc8\x99i p\xc3\xa2n\xc4\x83 \xc3\xaen marginea albiei satului \xc8\x99i solul brun\xe2\x80\x93ro\xc8\x99cat de p\xc4\x83dure ce acoper\xc4\x83 platourile \xc8\x99i dealurile. Solurile din lunca Jiului au fost \xc8\x99i sunt cultivate pentru consum propriu cu legume, dar \xc8\x99i pentru comercializare \xc3\xaen pie\xc8\x9bele din Craiova. Solul brun\xe2\x80\x93ro\xc8\x99cat de p\xc4\x83dure d\xc4\x83 rezultate aproape la fel de bune ca solurile de cernoziom \xc3\xaen ceea ce prive\xc8\x99te cultura cerealelor. Coastele orientate c\xc4\x83tre sud ale dealurilor din comun\xc4\x83 sunt favorabile culturii celor mai bune soiuri de vi\xc8\x9b\xc4\x83 de vie, iar p\xc4\x83r\xc8\x9bile nordice pentru pomi fructiferi._NEWLINE_Fauna comunei Breasta cuprinde diverse animale s\xc4\x83lbatice, cum ar fi: iepuri, vulpi, c\xc3\xa2rti\xc8\x9be, \xc8\x99erpi, \xc8\x99op\xc3\xa2rle \xc8\x99i dihori.\n_START_SECTION_\nVolumul \xc8\x99i structura socio-demografic\xc4\x83 a popula\xc8\x9biei\n_START_PARAGRAPH_\n\xc3\x8en componen\xc8\x9ba etnic\xc4\x83 \xc8\x99i religioas\xc4\x83 a popula\xc8\x9biei, \xc3\xaen afar\xc4\x83 de cet\xc4\x83\xc8\x9benii autodeclara\xc8\x9bi rom\xc3\xa2ni, un procent de 99,15%, au mai fost \xc3\xaenregistra\xc8\x9bi reprezentan\xc8\x9bii a dou\xc4\x83 etnii: rrom\xc4\x83 cu un procent de 0,54% \xc8\x99i maghiar\xc4\x83 cu 0,31%._NEWLINE_Structura popula\xc8\x9biei \xc3\xaen raport de apartenen\xc8\x9b\xc4\x83 religioas\xc4\x83 este 97,74% cre\xc8\x99tini ortodoc\xc8\x99i, 0,31% penticostali, 0,62% Cre\xc8\x99tini dup\xc4\x83 Evanghelie, Adventi\xc8\x99ti de ziua a \xc8\x99aptea 0,21%, romano-catolici 0,03% \xc8\x99i alte religii 1,0%.\n_START_SECTION_\nCadrul economic\n_START_PARAGRAPH_\nActivit\xc4\x83\xc8\x9bile economice ale comunei Breasta sunt influen\xc8\x9bate at\xc3\xa2t de cadrul natural, c\xc3\xa2t \xc8\x99i de apropierea de ora\xc8\x99ul Craiova \xc8\x99i se \xc3\xaempart \xc3\xaen activit\xc4\x83\xc8\x9bi agricole \xc8\x99i nonagricole._NEWLINE_De\xc8\x99i agricultura local\xc4\x83 a fost reorganizat\xc4\x83 pe baza propriet\xc4\x83\xc8\x9bii private, activit\xc4\x83\xc8\x9bile \xc3\xaen acest domeniu sunt la nivel de subzisten\xc8\x9b\xc4\x83 a gospod\xc4\x83riilor._NEWLINE_Pe teritorul comunei Breasta exist\xc4\x83 22 de agen\xc8\x9bi economici priva\xc8\x9bi care acoper\xc4\x83 6 tipuri de activit\xc4\x83\xc8\x9bi, conform codurilor CAEN. Acestea sunt: construc\xc8\x9bii, comer\xc8\x9b cu ridicata, cu am\xc4\x83nuntul, repara\xc8\x9bii de \xc3\xaentre\xc8\x9binere auto \xc8\x99i moto, hoteluri \xc8\x99i restaurante, transport, depozitare \xc8\x99i comunica\xc8\x9bii, s\xc4\x83n\xc4\x83tate \xc8\x99i asisten\xc8\x9b\xc4\x83 social\xc4\x83 \xc8\x99i diverse alte activit\xc4\x83\xc8\x9bi.\n_START_SECTION_\nDomeniul de activitate agricol\n_START_PARAGRAPH_\nAgricultura constituie o activitate economic\xc4\x83 tradi\xc8\x9bional\xc4\x83 \xc8\x99i caracteristic\xc4\x83 pentru locuitorii jude\xc8\x9bului Dolj. \xc8\x98i acum majoritatea popula\xc8\x9biei din comuna Breasta lucreaz\xc4\x83 \xc3\xaen propriile gospod\xc4\x83rii agricole. Popula\xc8\x9bia salariat\xc4\x83 \xc3\xaen domeniul agricol este redus, \xc3\xaensum\xc3\xa2nd 11 persoane._NEWLINE_\xc3\x8entreaga suprafa\xc8\x9b\xc4\x83 agricol\xc4\x83 este de 3955,85 ha, din care arabil \xe2\x80\x93 2388 ha. Activit\xc4\x83\xc8\x9bile agricole din zon\xc4\x83 sunt subordonate, de regul\xc4\x83, de nevoia de subzisten\xc8\x9b\xc4\x83. Dot\xc4\x83rile gospod\xc4\x83riilor sunt reduse, situate la nivelul minimei subzistente. Agricultura centralizat\xc4\x83, practicat\xc4\x83 p\xc3\xa2n\xc4\x83 \xc3\xaen anul 1989, a dus la formarea unor mari unit\xc4\x83\xc8\x9bi agricole (CAP, IAS), specializate \xc3\xaen anumite tipuri de produc\xc8\x9bie agricol\xc4\x83, \xc3\xaen func\xc8\x9bie de specificul zonei._NEWLINE_Ac\xc8\x9biunea de retrocedare a terenurilor destinate agriculturii, ne\xc3\xaenso\xc8\x9bit\xc4\x83 de asisten\xc8\x9ba \xc3\xaen activitatea anteprenorial\xc4\x83 \xc8\x99i sprijin \xc3\xaen utilizarea unor tehnici moderne de produc\xc8\x9bie \xc3\xaen agricultur\xc4\x83, a permis reapari\xc8\x9bia unor metode arhaice de produc\xc8\x9bie agricol\xc4\x83 \xc8\x99i o organizare dep\xc4\x83\xc8\x99it\xc4\x83 a exploata\xc8\x9biilor agricole. \xc3\x8en comuna Breasta exist\xc4\x83 aproximativ 30 de tractoare din care 20 sunt ne\xc3\xaenscrise \xc3\xaen circula\xc8\x9bie \xc8\x99i 8-10 combine. F\xc4\x83r\xc3\xa2mi\xc8\x9barea terenurilor \xc8\x99i nivelurile inegale ale capacit\xc4\x83\xc8\x9bii de sus\xc8\x9binere a activit\xc4\x83\xc8\x9bii agricole nu permit ob\xc8\x9binerea unor produc\xc8\x9bii uniforme, calitatea exploata\xc8\x9biei fiind strict dependent\xc4\x83 de respectarea metodologiei \xc8\x99tiin\xc8\x9bifice de \xc3\xaenfiin\xc8\x9bare a culturilor.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Breasta se ridic\xc4\x83 la 3.906 locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.897\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (85,2%), cu o minoritate de romi (6,89%). Pentru 7,86% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (91,55%). Pentru 7,86% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83."